《程白葭求题周璕画龙》
清代·郑孝胥

退之龙移信奇语，巢居插天厌平土。永叔盆池意更豪，百里中分千丈举。

程子真龙幸一见，误信神奇同朽腐。豪釐脱命偶获赦，几逐虾鱼卷飞雨。

好龙徒得画龙本，冥想灵踪定何许。董源能作拔山势，蝘蜓寻常宁可侮。

尸居如我不足论，龙变云云聊戏汝。

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。